Die o.19A Rugby van Hoërskool Outeniqua se afrigter gesels met AWSUM | AWSUM School News
Home›Regional News›Western Cape›Southern Cape›Hoërskool Outeniqua›Die o.19A Rugby van Hoërskool Outeniqua se afrigter gesels met AWSUM
Die o.19A Rugby van Hoërskool Outeniqua se afrigter gesels met AWSUM
AWSUM gesels met Hoërskool Outeniqua se hoofafrigter: Abré Minnie
Hoe vorder hierdie jaar se voorbereiding in ag genome die beperkings van die Covid regulasies? Die voorbereiding van hierdie jaar se span was maar 'n uitdaging met al die Covid19 reëls en regulasies wat ons moes eerbiedig. Gelukkig was die meeste van die seuns se selfdissipline baie goed en het hulle ook op hul eie geoefen. Vandat die skole op 15 Februarie begin het, het ons darem as 'n span begin saam oefen en dit het baie gehelp.
Hoe lyk julle span vir 2021? Daar was groot verwagtinge van die 2020 span, maar ongelukkig kon hulle laasjaar net twee wedstryde speel. Die 2021 span werk tans baie hard en hulle is honger om weer te speel na die lang beperking. Aangesien ons maar eers onlangs kon proewe speel, is daar nog onsekerhede oor presies wie waar moet begin. Heelwat van die seuns kom darem deur die SWD strukture en baie van hulle het vir die Grant Khomo – span gespeel in 2019.
Wat sal die sterkpunte van jou 2021 span wees? HS Outeniqua is bekend vir sy vlugvoetige agterlyne wat deur die jare daarvan hou om die bal lug te gee en ek glo dit sal hierdie jaar ook so wees. Ons het darem ook 'n lekker pak voorspelers om vir hulle bal te wen.
Wat is spesiaalomtrent Hoërskool Outeniqua en om daar af te rig? In die eersteplek is ek 'n oud leerder van die skool en het self vir die eerste span uitgedraf, daarom is dit vir my 'n groot eer en trots om hulle af te rig.
Tweedens is Outeniqua 'n trotse en tradisieryke skool met pragtige seuns wat altyd bereid is om die ekstra myl vir die swart trui te loop. Dit is 'n voorreg om hulle af te rig.
Derdens is ek geseënd om 'n baie bekwame afrigtinspan saam met my te hê. My mede-afrigters is Henry Grimes wat op sy dag SWD Arende se kaptein was en Jaco Jansen van Rensburg wat hierdie jaar die SWD Craven Weekspan gaan afrig, asook Ian Hattingh, oud Springbok voorry.
Kondisionering word gedoen deur Heinrich du Plessis en Jandre Blom oud skrumskakel, help ook met die skoppe en verdediging.Verder gebruik ons ook die kundigheid van twee oud Springbokke vir konsultasies naamlik Anton Leonard en Zane Kirchner.Anton se seun Johan, speel vir die 1ste span.
Wat is die moeilikste aspek van 'n skole afrigter se taak? Daar moet altyd 'n goeie balans wees tussen sport en akademie. Akademie is die skool se eerste prioriteit. Die seuns verstaan dit nie altyd nie! Buiten vir Covid is oefen tyebeperk en veral die Desember se lang vakansie was 'n uitdaging om die seuns gemotiveerd en aan die oefen te hou.
Wat kan die skool en ouers hierdie jaar te wagte wees van jul span? Aangesien ons vir bykans 'n jaar geen rugby gespeel het nie, is dit baie moelik om enige verwagtinge te skep van hierdiejaar se span. Ons weet egter watter tipe seuns ons mee werk en hulle sal veg tot die bitter einde! Outeniqua het deur die jare al bewys dat ons as een van die top rugbyskole in SA beskou kan word en daarom sal ons alles in ons vermoë doen om daardie reputasie te eerbiedig.
Wat is jou opinie oor skole rugby en die kompetisie daar buite? Skole rugby het die laaste paar jaar baie verander en uiters kompeterend geraak. Baie skole doen dit bykans op professionele vlak en dit lyk of die aantal skole wat dit nog kan bekostig, al hoe minder raak. Soms wonder mens of dit altyd die regte ding is, maar rugby bly een van 'n skool se beste bemarkings middele en uitstal vensters.